text: Justitsministeren siger nej til åbenhed om beredskabsplaner
  14 januar 2010 kl. 12.07
  Det kan ikke være rimeligt, siger Fredericias borgmester Thomas Banke. I dag skrev han til ministeren.
  Thomas Banke blev overrasket, da han i DRs forbrugermagasin Kontant tirsdag kunne høre, at kommunerne blev beskyldt for mangelfuld information til borgerne, når det gælder oplysninger om farlige virksomheder.
  - Det er ikke os, der holder på informationerne. Vi retter blot ind
  efter de retningslinjer, som politiet med terrorlovgivningen i hånden har udstukket, siger Thomas Banke.
   
  Jan Rasmussen og hans hustru bor omkring 300 meter fra Shells Olieterminal i Fredericia. 
  De har i årevis forsøgt at få oplyst, hvad kommunens beredskabsplan siger, hvis der sker en ulykke.
  Så sent som i tirsdags kom håndværkere til at bore hul i en gasledning.
  Det betød dog kun et lille gasudslip - formentlig takket være frosten, der holder gassen nede. 
  Thomas Banke har fuld forståelse for ægteparret Rasmussen og andre bekymrede borgere.
  Men Fredericia kommune MÅ som nævnt ikke udlevere beredskabsplanerne for politiet, siger han.
  - Vi lægger vægt på åbenhed i sikkerhedsforhold højt. Men samtlige kommuner, der huser risikovirksomheder, har indenfor de seneste 5 år fået instrukser fra politiet om, at informationer om risikovirksomheder ikke må offentliggøres. Så nu tager jeg fat i Justitsministeren og spørger ham, om det kan være rimeligt, siger Thomas Banke.
  